На основу члана 41. став 10. Пословника Владе („Службени гласник РС”, бр. 61/06-пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19-др. уредба), Министарство привреде објављује

**ИЗВЕШТАЈ**

**о спроведеној јавној расправи о**

**Нацрту закона о управљању привредним друштвима која су**

 **у власништву Републике Србије**

Одбор за привреду и финансије, на предлог Министарства привреде, донео је Закључак 05 број: 011-9835/2022 од 30. новембра 2022. године, којим је одређено спровођење јавне расправе о Нацрту закона о управљању привредним друштвима која су у власништву Републике Србије (у даљем тексту: Нацрт закона).

 Јавна расправа о Нацрту закона одржана је у периоду од 1. до 20. децембра 2022. године.

 Програм јавне расправе о Нацрту закона, са прилозима утврђеним Пословником Владе, објављени су на порталу „еКонсултације”, као и на интернет страници Министарства привреде <https://privreda.gov.rs/dokumenta/propisi/u-pripremi> са позивом да се у оквиру јавне расправе упознају са текстом Нацрта закона и своје примедбе, предлоге и сугестије доставе на e-mail адресу: psrs@privreda.gov.rs.

Нацртом закона уређује се спровођење политике државног власништва и власничког управљања у привредним друштвима која су у власништву Републике Србије (у даљем тексту: друштва капитала), као и друга питања од значаја за наведену област.

У постојећем правном оквиру, могућност државе да омогући јединствени стратешки правац и циљеве друштава капитала на основу знања о њиховом пословању и резултатима је врло отежана. Циљеви власничког управљања до сада нису били јасно дефинисани, већ се одређују на основу закона и стратешких докумената, који су врло често у међусобној колизији.

Сви ови проблеми у надзору над друштвима капитала, праћењу њихових учинака, као и недостатак доследног стратешког усмеравања и контроле представљају значајне фискалне ризике, превазићи ће се централизовањем власничких одговорности и надлежности у један орган.

Министарство привреде (у даљем тексту: Министарство) ће бити орган државне управе који обавља централизовану власничку функцију, у складу са надлежношћу прописаном Законом о министарствима, уз извесна одступања у области енергетике, где ће друго надлежно министарство у случају управљања друштвом капитала које обавља делатност производње и снабдевања електричном енергијом, односно природним гасом, бити министарство надлежно за послове енергетике, у циљу делотворнијег и ефикаснијег управљања над њима.

Имајући у виду прописану надлежност, Министарство ће као орган државне управе који обавља централизовану власничку функцију вршити даље активности на успостављању јединствене политике државног власништва, укључујући и сараадњу са осталим министарствима и органима.

Један од стратешких циљева реформе привреде Републике Србије је да се побољша корпоративно управљање у друштвима капитала, како би она остваривала боље пословне резултате. Да би се то постигло, неопходно је изменити досадашњи начин управљања у њима и унапредити корпоративно управљање.

 У току јавне расправе, примедбе, предлоге и сугестије су путем електронске поште доставили: Министарство науке, технолошког развоја и иновација; Министарство за рад, запошљавање, борачка и социјална питања; Министарство пољопривреде, шумарства и водопривреде; „Телеком Србија“ а.д. Београд; Данијела Рајковић ЈП „Пошта Србије“; Привредна комора Србије; НИС а.д. Нови Сад и Научно-технолошки парк Ниш доо Ниш.

 Сугестије и примедбе ЈП „Електропривреда Србије“ Београд и Уније послодаваца Србије нису разматране, с обзиром да су достављене по протеку рока.

 Примедбе, предлози и сугестије су се углавном односилe на обухват закона, захтеве за изузеће од истог, као и на однос са осталим члановима/акционарима привредног друштва у ситуацијама када Република Србија није једини члан односно евентуално нарушавање принципа једнаког третмана свих власника привредног друштва.

 **Прихваћене сугестије и коментари:**

 **-„Телеком Србија“ а.д. Београд** – Прихваћене су сугестије дате на:

 - члан 2. Нацрта закона и поменути члан је прецизиран одредбом да приликом оснивања друштва капитала оснивачки акт доноси Влада;

 - члан 12. Нацрта закона - прецизиран наслов поглавља. Класификација друштава капитала ће се вршити на основу критеријума који ће бити утврђени подзаконским актом;

 - члан 13. Нацрта закона – сходно сугестији, додат став у смислу да пре утврђивања Плана управљања, друштва капитала достављају Министарству своје предлоге за израду истог;

 - члан 19. Нацрта закона- прихваћена је сугестија везана за проверу испуњености критеријума за форму управљања друштва капитала, те је наведена одредба брисана;

 - чл. 21. и 22. Нацрта закона –прихваћена је сугестија и усклађене су одредбе везане за мандат чланова скупштине друштва капитала, а одредба члана 22. Нацрта закона је пребачена у члан 21. Нацрта закона.

 - члан 24. (сада 23.) Нацрта закона- прихваћена је сугестија и у члану 24 став 1. после речи: „скупштина“ додају се речи: „ односно надзорни одбор,“.

 - члан 28. (сада члан 27.) Нацрта закона - прихваћена је сугестија тако што су у ст. 5. после речи „у јавном сектору“, додате речи: „и закон којим се уређује правни положај привредних друштава.

 -члан 29. (сада 28.) Нацрта закона – делимично је прихваћена сугестија у погледу обавезе објављивања годишњег и средњорочног плана пословања у смислу да друштва капитала која имају конкуренцију на тржишту имају обавезу објављивања извода годишњег програма и средњорочног плана пословања.

 **Сугестије и коментари који нису прихваћени:**

Остале сугестије **„Телеком Србија“ а.д. Београд** нису прихваћене имајући у виду да се предложеним сугестијама не би обезбедила целовитост уређења предметне материје, утврђене Предлогом закона.

 - **Данијела Рајковић ЈП ’’Пошта Србије’’-**

 Предлог да се за средњорочни и годишњи програм пословања, прибави претходна сагласност Владе није прихваћен из разлога што је улога Министарства привреде као јединственог централизованог тела утврђена већ Стратегијом државног власништва и управљања привредним субјектима који су у власништву Републике Србије за период од 2021. до 2027. године. Наиме, Министарство привредеће вршити даље активности на успостављању јединствене политике државног власништва, укључујући и координацију осталих надлежних министарстава и органа, као и постављање јасних очекивања друштава капитала (а поред осталог постављање општих циљева и праћење програма пословања).

 - **НИС а.д. Нови Сад –**

Предлог да се члан 3. став 2. Нацрта закона измени у смислу прецизирања, да се поједине одредбе овог закона и то искључиво оне којима се уређују одговорности и обавезе, односно услови које мора испуњавати лице које се именује за представника Републике Србије у Скупштини друштва капитала, примењују и на лица која су представници Републике Србије у Скупштини, односно другом органу управљања привредног друштва у коме Република Србија има 50% или мање учешћа у основном капиталу (у даљем тексту: мањинско друштво капитала) нису прихваћене. Наиме, поред одредаба које се односе на одговорности и обавезе, односно услове које мора испуњавати лице које се именује за представника Републике Србије у Скупштини друштва капитала, на мањинска друштва капитала се односи и одредба везана за класификацију друштва капитала, тако да у том смислу и није могла да се изврши предложено прецизирање одредбе.

 -**Министарство науке, технолошког развоја и иновација/** **Научно-технолошки парк Ниш доо Ниш и Министарство за рад, запошљавање, борачка и социјална питања**

Достављене сугестијена одредбе Нацрта нису прихваћене. Наиме, приликом утврђивања годишњих циљева и кључних показатеља учинка друштва, свакако ће се имати у виду специфичности одређених делатности (па поред осталог и делатности иновационих организација) те ће се, за разлику од досадашњег приступа, кључни показатељи учинка утврђивати на основу елемената који су карактеристични за сваку делатност.

 Такође, указујемо да је Стратегијом већ утврђено да ће Министарство привреде бити надлежно за постављање општих циљева за програме пословања друштава капитала, праћење имплементације стратегије и програма пословања и претходно одобравање кључних одлука друштава капитала. Наведеним члановима се неће стварати додатне обавезе планирања и извештавања, те додатно администарирање за иновационе организације, имајући у виду да је прелазним одребама прописано усклађивање посебних закона са одредбама овог закона.

 Поред наведеног, појединачним изузимањем из закона одређених привредних друштава, иако имају специфичности у свом пословању, нарушио би се концепт централизованог система управљања друштвима капитала, а како је већ наведено Стратегијом је утврђено да ће Министарство привреде бити орган државне управе који обавља централизовану управљачку функцију.

  **-Привредна комора Србије-**

Предлог да се члан 31. Нацрта закона измени у смислу да Скупштина Привредне Коморе Србије доноси Кодекс корпоративног управљања, након претходне сагласности Министарства, није прихваћен.

 Кодекс корпоративног управљања који је ПКС донела, поред осталог, садржи ''Додатне принципе и препоруке за друштва капитала у којима је држава члан'' где су дате препоруке за привредна друштва у којима је држава власник. У зависности од величине и структуре власништва, ова друштва примењују принципе и препоруке из првог и трећег дела Кодекса.

 Није спорно да су поменуте препоруке имале велики допринос приликом утврђивања правног оквира и развоја корпоративног управљања у државним предузећима.

Међутим, истичемо да је приликом досадашње сарадње Министарства на пројектима са међународним институцијама у циљу остварења истраживања система корпоративног управљања у јавним предузећима као један од кључних препорука било доношење кодекса корпоративног управљања за јавна предузећа и за остала привредна друштва где држава има власништво.

 Поред тога, а имајући у виду упоредну праксу осталих држава које већ примењују ову врсту акта за друштва у којима је држава власник, намера је да Кодекс буде израђен у облику препорука те да се истакну јасни принципи за друштва капитала која су у државном власништву, посебно она која ће након класификације истих бити утврђена као друштва од посебног и стратешког интереса. Наиме, предвиђеним доношењем Кодекса неће доћи до колизије са осталим позитивноправним законским прописима. Такође, истичемо да друштва капитала у државном власништву, због потенцијалног учинка на фискални ризик, имају важну улогу у привреди са намером да се развије њихов свеобухватан, шири и транспарентан преглед, с нарочитим освртом на процесе реструктурирања стратешких друштава капитала у потешкоћама, како би се доследно остваривале планиране активности и омогућила боља финансијска стабилност.

 Из свега наведеног, сматрамо да је потребно донети посебан Кодекс за ова друштва капитала, чиме свакако није искључено да ће представници ПКС имати битну улогу у његовој изради, имајући у виду њихово богато искуство у овој области.

На крају, истичемо да се Нацртом закона о управљању привредним друштвима која су у власништву Републике Србије (у даљем тексту: Нацрт закона) уређује спровођење политике државног власништва и власничког управљања у привредним друштвима која су у власништву Републике Србије (у даљем тексту: друштва капитала), као и друга питања од значаја за наведену област.

У постојећем правном оквиру, могућност државе да омогући јединствени стратешки правац и циљеве друштава капитала на основу знања о њиховом пословању и резултатима је врло отежана. Циљеви власничког управљања до сада нису били јасно дефинисани, већ се одређују на основу закона и стратешких докумената, који су врло често у међусобној колизији.

Сви ови проблеми у надзору над друштвима капитала, праћењу њихових учинака, као и недостатак доследног стратешког усмеравања и контроле представљају значајне фискалне ризике, превазићи ће се централизовањем власничких одговорности и надлежности у један орган.

Министарство привреде (у даљем тексту: Министарство) ће бити орган државне управе који обавља централизовану власничку функцију, у складу са надлежношћу прописаном Законом о министарствима, уз извесна одступања у области енергетике, где ће друго надлежно министарство у случају управљања друштвом капитала које обавља делатност производње и снабдевања електричном енергијом, односно природним гасом, бити министарство надлежно за послове енергетике, у циљу делотворнијег и ефикаснијег управљања над њима.

Имајући у виду прописану надлежност, Министарство ће као орган државне управе који обавља централизовану власничку функцију вршити даље активности на успостављању јединствене политике државног власништва, укључујући и сараадњу са осталим министарствима и органима.

Један од стратешких циљева реформе привреде Републике Србије је да се побољша корпоративно управљање у друштвима капитала, како би она остваривала боље пословне резултате. Да би се то постигло, неопходно је изменити досадашњи начин управљања у њима и унапредити корпоративно управљање.

 Општа оцена је да је јавна расправа успешно спроведена.